Imtella' Awwissu 16, 2021 Rapport: Massimo Axisa Minn ħamsa u għoxrin sena ilu 'l hawn, il-Bajja tal-Għadira tnaqqrilha ħafna mill-kobor tagħha, biex tilfet kważi tletin metru ta' ramel, bil-baħar dejjem jersaq eqreb tal-art. Bil-għan li tiġi salvata din il-bajja tant popolari mal-għawwiema, Projects Plus se tkun qed tagħmel proġett pilota li se jara parti mill-bajja tiġi estiża. Il-proġett, b'investiment ta' tmien mitt elf ewro, se jibda fil-ġimgħat li ġejjin, u għandu jkun lest sas-Sajf li ġej, u jekk ikun ta' suċċess, se jara li l-bajja kollha kemm hi tiġi estiża b'għaxar metri. Il-proġett pilota se jara l-bini ta' moll, mgħotti bil-blat naturali, li grazzi għalih ir-ramel li se jkun qed jitpoġġa biex tikber il-bajja, għandu jibqa' f'postu. Il-Kap Eżekuttiv ta' Projects Plus, l-Inġinier James Camenzuli, qal li sa ħamsa u għoxrin sena ilu, il-bajja kienet ferm ikbar milli hi llum. "Bażikament matul is-snin, minn xi 25 sena ilu, din il-bajja tilfet ħafna ramel, u dan ġie ppruvat mir-ritratti mill-ajru li ttieħdu fuq diversi snin, u kkonkludejna li r-ramel naqas b'madwar 25 sa 30 metru, iġifieri huwa ammont sostanzjali." L-Inġinier Camenżuli qal li saru għadd ta' studji ta' kif għandha tikber il-bajja, bil-għan li din tiġi salvata. Qal li Projects Plus qed taddotta l-kawtela, u li għalhekk, il-proġett se jsir biċċa, biċċa. "Jinvolvi li nagħmlu moll, li jgħidulu groin, u jiġi miksi bil-blat, iġifieri dan se jikkumplimenta l-bajja b'mod naturali, ir-ramel se jittella' minn postijiet li ma jtellifx il-fauna li qed tgħix fil-baħar, u bażikament ħa nestendu 10 metri, u nżidu r-ramel b'elf u mitejn metru kwadru." Il-proġett, li mistenni jibda ma' tmiem l-istaġun tas-Sajf, għandu jkun lest sal-bidu tas-Sajf li ġej, bil-għan li l-Maltin u t-turisti jkunu jistgħu igawdu bajja ikbar. Matul dan il-perjodu, se jiġi assessjat ukoll ir-ramel, u jekk jiġi innutat li l-proġett kien ta' suċċess, u li r-ramel ma ntilifx, jinbnew tliet mollijiet oħra, sabiex il-bajja tkun estiża kollha kemm hi. L-Inġinier Camenzuli temm jgħid li din m'hijiex xi ħaġa ġdida, hekk kif barra minn Malta saru għadd ta' proġetti simili, inkluż fil-Belġju u fi Spanja. Qal li dan il-proġett huwa parti minn kullana li qed isiru fl-inħawi, bħall-car park li ġie inawgurat ftit tax-xhur ilu. Qal li dan kollu għandu jagħti dehra ferm isbaħ lil din iż-żona, tant imfittxija, minn Maltin u barranin.